כל כך הרבה פעמים חפרנו לכם על חלונות בלו, הידוע במספרו 8.1, והנה הוא מתקרב ובא בצעדי ענק. מיקרוסופט חשפה אמש (ה‘) את הגרסה החדשה למערכת ההפעלה בת שבעת החודשים, הכוללת מספר אלמנטים חשובים במיוחד, ובראשם התמיכה בהתקנים בעלי מסכים קטנים יותר, ואולי הכי חשוב – כפתור ה“התחל“.
מדובר בשינוי הכי חשוב בין הגרסאות, לפחות מבחינה רעיונית. כשמיקרוסופט הוציאה את חלונות 8 היא למעשה רצחה את כפתור ההתחל, ובנתה את המערכת כולה סביב מסך ההתחל מבוסס המגע. המשתמשים זעמו, בלשון המעטה, ומיקרוסופט החזירה את הכפתור. אם כי יש לציין כי לא מדובר בכפתור כפי שהוא מוכר לנו מגרסאות קודמות של מערכת ההפעלה, אלא בכזה המחזיר אותנו בכל רגע נתון למסך הפתיחה עצמו.
אם אתם בכל זאת מתגעגעים לאופן בו נראו התפריטים הישנים כאשר לחצתם על כפתור ההתחל, מיקרוסופט הוסיפה את האפשרות לצפות ברשימה של כל האפליקציות המותקנות במחשב בתור מסך ברירת המחדל, במקום מסך האריחים החדש.
שינוי נוסף בתחום ממשק המשתמש הוא האפשרות ליצור אריחים בארבעה גדלים שונים על מסך הבית. המטרה ברורה: האריחים הגדולים יותר נועדו לאפליקציות בהן נעשה שימוש רב יותר, או כאלה שברצונכם שיציגו יותר מידע על מסך הבית, בעוד האריחים הקטנים יאפשרו למשתמשים לדחוס כמה שיותר אפליקציות על המסך.
שינויים קטנים נוספים כוללים גם את העובדה שהאפליקציות שהורדו אינן מודבקות עוד באופן אוטומטי לשולחן העבודה, כפי שהיה בגרסה הקודמת, אלא יועברו לתיקיית האפליקציות, משם יוכל המשתמש לבחור האם להניחן על שולחן העבודה או לא. אם כבר דיברנו על תיקיית האפליקציות, מחוות גרירה פשוטה למעלה תאפשר כעת להגיע למסך האפליקציות מכל מסך אחר במערכת.
אבל גרסה חדשה זה הרבה יותר משינויים בתחום עיצוב הממשק. מיקרוסופט הכניסה ל-8.1 שלה לא מעט שינויים ושיפורים אחרים, מתחומים שונים לגמרי. כך למשל שכללה החברה את תיבת החיפוש, כך שתכלול אפליקציות, מסמכים, תכני רשת, ועוד. בנוסף, השתכלל גם ממשק ”סנאפ“, המאפשר להריץ שתי אפליקציות זו לצד זו. עד כה ניתן היה להריץ אפליקציה ראשית על 75 אחוזים מהמסך, לצד אפליקציה משנית ב-25 אחוזים ממנו. כעת המשתמשים יכולים לבחור בעצמם את יחסי הגודל בין האפליקציות.
בתחום הדפדפן ואפליקציות התוכן הוכנסו שינויים משמעותיים לא פחות, למשל ”רשימת הקריאה“, המוכרת היטב למשתמשי אפל, ומאפשרת לשמור את התוכן לקריאה מאוחרת יותר, ואף אופליין. אבל לא רק מהאקספלורר פועלת רשימת הקריאה, היא מתחברת גם לאפליקציות שונות ומאפשרת, למשל, לשמור לתוכה ישירות מאמרים מהניו-יורק טיימס. ועוד באגף הדפדפן, הוא כולל כרגע אפשרות למספר בלתי מוגבל של טאבים, המסתנכרנים בין ההתקנים השונים. בנוסף, במידה ומתכנת האתר איפשר זאת, תוכלו ליצור מכל אתר אריח תוכן אמיתי ומתעדכן.
מיקרוסופט שיפרה גם את האינטגרציה עם כונן הענן שלה, סקיידרייב, וכעת הוא יהיה כונן ברירת המחדל לשמירת המסמכים השונים. כל המסמכים שאוכסנו בכונן יופיעו במחשב הביתי ללא כל שינוי (בדיוק כפי שעושה אפליקציית פייג‘ס של אפל), וניתן יהיה לעשות בהם גם שימוש אופליין מלא.
בנוסף, אפליקציות חדשות מבית החברה נוספו למערכת, המגניבה שבהן היא ככל הנראה ”אוכל ושתיה“ – ממשק למתכונים המאפשר לגלול את העמודים באמצעות מחוות מרוחקות, כך שלא תצטרכו ללכלך את המסך באמצע הבישול.
עושה לכם חשק? עכשיו הגיע הזמן לחכות. גרסת פריביו צפוייה להשתחרר בסוף חודש יוני הקרוב, אך לא ידוע עדיין מתי תשוחרר הגרסה המלאה למשתמשים, ידוע רק שהדבר יקרה עד לסוף השנה.
בינתיים, אפשר להרהר בשאלה האם הגרסה החדשה תפתור את הבעיות הרבות שהציקו למשתמשי חלונות 8, ובראשן העובדה שהמערכת מותאמת למסכי מגע, לטאבלטים, זאת למרות שרובם המוחלט של המשתמשים עושה שימוש במחשבים נייחים וניידים שאינם בהכרח בעלי מסך מגע.
הגרסה החדשה מאפשרת לעשות לא מעט דברים מעניינים, כמו למשל להעלות לאותו מסך שתיים ואף שלוש אפליקציות, במקביל (למשל כתבה מארה“ב, וורד ובבילון. קלאסי), אבל זה לא יעזור בהרבה למשתמשי הפי.סי. אפילו משתמשים מנוסים במיוחד, ובעלי שמחת גאדג‘טים חדשים, מצאו עצמם עוברים מהר מאוד לגרסת הדסקטופ המובנית במערכת, ושלום לאריחים. כעת ניתן רק לתהות האם הגרסה החדשה תהיה נוחה יותר בעבורם, וחשוב מכך, בעבור המשתמש הממוצע, שבסך הכל רוצה טאבלט עם אופיס.
1 תגובה על "הצצה לעדכון חלונות 8.1, שמחזיר את כפתור ההתחל"
כבר עכשיו ניתן להחזיר את לחצן ההתחל ל-Windows 8 בלי לחכות לגרסה 8.1.